Predkladacia správa

Návrh záverečného účtu kapitoly Ministerstva financií SR za rok 2009 sa predkladá v zmysle ustanovenia § 29 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ako materiál informatívny. 
 
Materiálom prezentuje kapitola MF SR svoju činnosť a zároveň poskytuje celkový prehľad o výsledkoch rozpočtového hospodárenia v rozpočtovom roku 2009 so zameraním na špecifiká kapitoly MF SR (najmä činnosť daňovej a colnej správy). Návrh záverečného účtu kapitoly Ministerstva financií SR za rok 2009 bol spracovaný v súlade so smernicou Ministerstva financií SR z 13. januára 2009 na vypracovanie záverečných účtov kapitol štátneho rozpočtu, štátnych fondov a na vypracovanie návrhu záverečného účtu verejnej správy Slovenskej republiky a vychádza z údajov účtovnej závierky a finančných výkazov kapitoly MF SR a jej riadených organizácií. Sú v ňom uvedené závažné skutočnosti, ktoré ovplyvnili tvorbu a čerpanie rozpočtových prostriedkov. Materiál obsahuje rozbor plnenia príjmov, analýzu čerpania výdavkov, hodnotenie zámerov a cieľov programov kapitoly a sumárne tabuľky. 

V zmysle zákona č. 596/2008 Z. z. o štátnom rozpočte na rok 2009 v znení zákona č. 448/2009 Z.z. sa rozpočtovali celkové príjmy vo výške 128 868 686 eur a celkové výdavky vo výške 468 936 181 eur. Rozpočtovými opatreniami sa príjmy upravili na 8 478 806 eur a výdavky na 372 899 237 eur. Skutočné dosiahnuté príjmy za rok 2009 sú vo výške 9 859 353 eur a čerpanie výdavkov za rok 2009 je vo výške 371 349 515 eur. Výšku a štruktúru celkových výdavkov kapitoly MF SR v priebehu rozpočtového roka 2009 ovplyvnili predovšetkým výdavky na zabezpečenie výkonu funkcií daňovej a colnej správy a na podporu a rozvoj informatizácie spoločnosti.

Uvedený materiál bude po prerokovaní vládou SR následne predložený na rokovanie do Výboru NR SR pre financie, rozpočet a menu. 

V materiáli sa neukladajú žiadne úlohy a preto nebol predmetom medzirezortného pripomienkového konania.